b"\n_START_ARTICLE_\nMiha \xc5\xbdvi\xc5\xbeej\n_START_SECTION_\nGorenje\n_START_PARAGRAPH_\nV sezoni 2009-10 je z Velenj\xc4\x8dani prvi\xc4\x8d igral v ligi prvakov. Svoje prve zadetke v tem tekmovanju je dosegel 11. oktobra 2009 proti Bosni, ko je zadel trikrat. V celi sezoni je na dvanajstih sre\xc4\x8danjih dosegel skupno 29 golov.\n_START_SECTION_\n2010-12: Danski Silkeborg\n_START_PARAGRAPH_\nZatem je dve sezoni pre\xc5\xbeivel na danskem, kjer je igral za Silkeborg. Z njim je bil v letih 2011 in 2012 danski podprvak. V sezoni 2011-12 je igral tudi v ligi prvakov in tam dosegel 12 zadetkov.\n_START_SECTION_\n2012-16: francoski Toulouse\n_START_PARAGRAPH_\nLeta 2012 se je preselil v Francijo, in sicer v Toulouse. Z njimi je v sezoni 2014-15 nastopal tudi v pokalu EHF. V letu 2015 so pri\xc5\xa1li vse do finala francoskega pokalnega tekmovanja, kjer jih je porazila ekipa Nantes.\n_START_SECTION_\nOd 2016: Montpellier\n_START_PARAGRAPH_\nLeta 2016 se je preselil v prav tako francoski Montpellier. Z njim v sezoni 2016-17 ponovno igra na tekmah lige prvakov.\n_START_SECTION_\nReprezentanca\n_START_PARAGRAPH_\nZa selekcijo Slovenije je prvi\xc4\x8d zaigral 24. oktobra 2007 na prijateljski tekmi proti Hrva\xc5\xa1ki. Prvo veliko reprezentan\xc4\x8dno tekmovanje zanj je bilo v Avstriji leta 2010, ko je bil v postavi na EP 2010. Zatem je igral na EP 2012, ko so bili uvr\xc5\xa1\xc4\x8deni na \xc5\xa1esto mesto._NEWLINE_Nastopil je tudi na dveh zaporednih svetovnih prvenstvih. Najprej na SP 2013, kjer so s \xc4\x8detrtim mestom dosegli do tedanji najbolj\xc5\xa1i rezultat na tovrstnih tekmovanjih. Zatem pa \xc5\xa1e na SP 2015, ko so zasedli osmo mesto.\n_START_SECTION_\nOsebno\n_START_PARAGRAPH_\nNjegov starej\xc5\xa1i brat Luka \xc5\xbdvi\xc5\xbeej je prav tako uspe\xc5\xa1en rokometa\xc5\xa1. Poleg rokometnega udejstvovanja je tudi zavzet ribi\xc4\x8d. Omeniti pa je treba tudi njegov bradati videz, saj se pona\xc5\xa1a z veliko in ko\xc5\xa1ato brado, ki je s \xc4\x8dasom postala njegov za\xc5\xa1\xc4\x8ditni znak. Poleg tega pa je sam ustvaril tudi olje za brado znamke Viking's Timber, ki ga je ponudil na trg v letu 2015."